b'\n_START_ARTICLE_\nNeutral Milk Hotel\n_START_SECTION_\nOr\xc3\xadgens\n_START_PARAGRAPH_\nJeff Mangum va formar The Olivia Tremor Control amb els seus amics d\'institut Will Cullen Hart i Bill Doss, i va apar\xc3\xa8ixer en el primer llan\xc3\xa7ament del grup,  el single California Demise._NEWLINE_Abans de gravar per als amics sota l\'\xc3\xa0lies Neutral Milk Hotel, Magnum va gravar com a m\xc3\xadnim un casset amb el nom Milk: la cinta anomenada Pygmie Barn in E Minor inclou les primeres gravacions reconegudes que Magnum va iniciar i executar tot sol. Se suposa que nom\xc3\xa9s existeixen una dotzena de c\xc3\xb2pies d\'aquest casset, cap de les quals s\'ha fet p\xc3\xbablica. A trav\xc3\xa9s dels f\xc3\xb2rums d\'Elephant 6 s\'ha revelat l\'exist\xc3\xa8ncia d\'altres gravacions d\'aquella \xc3\xa8poca, com el casset Beauty._NEWLINE_Neutral Milk Hotel va comen\xc3\xa7ar com un projecte de gravaci\xc3\xb3 de Magnum a principis dels 90. Va produir nombroses maquetes en casset: Invent Yourself a Shortcake (1991),  Beauty, l\'\xc3\xa0lbum (1992, cal no confondre\'l amb el casset anterior), i Hype City Soundtrack (1993), aix\xc3\xad com dos m\xc3\xa9s durant aquest per\xc3\xadode. Tot i que es poden trobar f\xc3\xa0cilment a la xarxa, aquestes maquetes capturen el projecte en un estat molt embrionari: les can\xc3\xa7ons es troben envoltades per diversos collages sonors i experiments, un dels quals consisteix en una conversaci\xc3\xb3 de sis minuts entre Magnum i Hart. En una altra pista, "Digestion Machine", s\'escolta un collage de veus que responen a la pregunta que fa Magnum, "Qu\xc3\xa8 significa, per a tu, la m\xc3\xa0quina de la digesti\xc3\xb3?". La m\xc3\xa9s accessible "Synthetic Flying Machine", tamb\xc3\xa9 titulada "Up and Over", va esdevenir m\xc3\xa9s tard "The King of Carrot Flowers Pt. 3" a In the Aeroplane Over the Sea._NEWLINE_Durant aquest per\xc3\xadode Magnum va estar vagarejant pels Estats Units, dormint als llocs que li deixaven els amics i en estat de perp\xc3\xa8tua desocupaci\xc3\xb3. Va ser en aquestes circumst\xc3\xa0ncies que els primers llan\xc3\xa7aments formals del grup van prendre forma. De manera m\xc3\xa9s precisa, per\xc3\xb2, cal dir que "el grup" normalment consistia en Magnum i qualsevol altra persona que hi fos present en aquell moment. Aix\xc3\xb2 \xc3\xa9s obvi al primer llan\xc3\xa7ament de Neutral Milk Hotel, un 7" titulat Everithing Is, que va ser enregistrat mentre Magnum s\'estava a Seattle, Washington, i va ser publicat per Cher Doll Records el   1994.\n_START_SECTION_\nOn Avery Island\n_START_PARAGRAPH_\nAl cap d\'un temps va arribar On Avery Island,  un llarga durada, aquest cop enregistrat principalment a Denver, Colorado, on Magnum va estar acompanyat per Robert Schneider de The Apples in Stereo, Rick Benjamin de The Perry Weissman 3 i Lisa Janssen de Secret Square. Va ser publicat per Merge Records el 1996._NEWLINE_Despr\xc3\xa9s del llan\xc3\xa7ament de Avery Island, Neutral Milk Hotel es va convertir en un grup en tota regla amb la incorporaci\xc3\xb3 de Julian Koster, Scott Spillane i Jeremy Barnes, i van anar a Nova York. Poc temps despr\xc3\xa9s es van traslladar a Athens, on molts dels amics de Magnum s\'estaven instal\xc2\xb7lant,  i el col\xc2\xb7lectiu Elephant 6 va comen\xc3\xa7ar a prendre forma. Posteriorment, el grup va tornar a Denver per gravar la continuaci\xc3\xb3 de On Avery Island.\n_START_SECTION_\nIn the Aeroplane Over the Sea i \xc3\xbaltim concert\n_START_PARAGRAPH_\nEl segon disc del grup, In the Aeroplane Over the Sea, publicat el 1998, \xc3\xa9s notable tant per la consideraci\xc3\xb3 de qu\xc3\xa8 gaudeix entre la cr\xc3\xadtica com per la seva popularitat. \xc3\x89s un treball amb una motivaci\xc3\xb3 espiritual, basat conceptualment en la bellesa a trav\xc3\xa9s de l\'horrible dest\xc3\xad  d\'Anne Frank. Durant les seves actuacions en directe, incloent la que es va publicar sota el t\xc3\xadtol Live at Jittery Joe\'s, Magnum deia que algunes can\xc3\xa7ons d\'aquest disc havien estat inspirades per un somni recurrent que tenia d\'una fam\xc3\xadlia jueva durant la Segona Guerra Mundial. El disc va ser lloat pels cr\xc3\xadtics per la seva instrumentaci\xc3\xb3 altament inventiva i per les lletres provocatives i apassionades de Mangum. Tot i aix\xc3\xb2, va rebre una escassa repercussi\xc3\xb3 entre el p\xc3\xbablic en general quan va ser publicat, per\xc3\xb2 des d\'aleshores ha anat guanyant popularitat entre els cercles de m\xc3\xbasica indie i ha arribat a vendre m\xc3\xa9s de 100000 c\xc3\xb2pies, segons la discogr\xc3\xa0fica Merge Records. Per\xc3\xb2 el disc (i l\'any de gira constant que el va seguir) va tenir un greu efecte en Magnum. L\'activitat del grup es va interrompre i van cancel\xc2\xb7lar totes les actuacions, incloent les de teloners de R.E.M.._NEWLINE_El 4 de febrer de 2001, Mangum va fer el seu \xc3\xbaltim concert a Auckland, Nova Zelanda a The King\'s Arms com a petici\xc3\xb3 de Chris Knox.  L\'espectacle s\'anomenava The World of Wild Beards Incorporated i va consistir en actuacions de Mangum, Laura Carter, i Chris Knox.  Mangum va tocar 13 can\xc3\xa7ons, la meitat de les quals van ser d\'Aeroplane, incloent les versions de Phil Spector "I Love How You Love Me" i de John Lennon "Mother". Va tocar amb Chris Knox les dues \xc3\xbaltimes. Existeix un enregistrament d\'aquest concert, per\xc3\xb2 no ha estat mai publicat oficialment.'